CELEX: 32014H0729(24)
Language: lv
Date: 2014-07-08 00:00:00
Title: Padomes Ieteikums ( 2014. gada 8. jūlijs ) par Somijas 2014. gada valsts reformu programmu un ar ko sniedz Padomes atzinumu par Somijas 2014. gada stabilitātes programmu

29.7.2014   
            
            
               LV
            
            
               Eiropas Savienības Oficiālais Vēstnesis
            
            
               C 247/127
            
         PADOMES IETEIKUMS
   (2014. gada 8. jūlijs)
   par Somijas 2014. gada valsts reformu programmu un ar ko sniedz Padomes atzinumu par Somijas 2014. gada stabilitātes programmu
   2014/C 247/24
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 121. panta 2. punktu un 148. panta 4. punktu,
   ņemot vērā Padomes Regulu (EK) Nr. 1466/97 (1997. gada 7. jūlijs) par budžeta stāvokļa uzraudzības un ekonomikas politikas uzraudzības un koordinācijas stiprināšanu (1) un jo īpaši tās 5. panta 2. punktu,
   ņemot vērā Eiropas Parlamenta un Padomes Regulu (ES) Nr. 1176/2011 (2011. gada 16. novembris) par to, kā novērst un koriģēt makroekonomisko nelīdzsvarotību (2), un jo īpaši tās 6. panta 1. punktu,
   ņemot vērā Eiropas Komisijas ieteikumu,
   ņemot vērā Eiropas Parlamenta rezolūcijas,
   ņemot vērā Eiropadomes secinājumus,
   ņemot vērā Nodarbinātības komitejas atzinumu,
   ņemot vērā Ekonomikas un finanšu komitejas atzinumu,
   ņemot vērā Sociālās aizsardzības komitejas atzinumu,
   ņemot vērā Ekonomikas politikas komitejas atzinumu,
   tā kā:
   
               (1)
            
            
               Eiropadome 2010. gada 26. martā piekrita Komisijas priekšlikumam sākt jaunu izaugsmes un nodarbinātības stratēģiju – “Eiropa 2020” –, kam pamatā ir ciešāka ekonomikas politikas koordinācija, lielākoties pievēršot uzmanību galvenajām jomām, kurās jārīkojas, lai palielinātu Eiropas ilgtspējīgas izaugsmes potenciālu un konkurētspēju.
            
         
               (2)
            
            
               Padome 2010. gada 13. jūlijā, pamatojoties uz Komisijas priekšlikumiem, pieņēma ieteikumu par dalībvalstu un Savienības vispārējām ekonomikas politikas pamatnostādnēm (2010.–2014. g.) un 2010. gada 21. oktobrī tā pieņēma lēmumu par dalībvalstu nodarbinātības politikas pamatnostādnēm (3), kas kopā veido “integrētās pamatnostādnes”. Dalībvalstis tika aicinātas ņemt vērā šīs integrētās pamatnostādnes savā ekonomikas un nodarbinātības politikā.
            
         
               (3)
            
            
               Dalībvalstu vai to valdību vadītāji 2012. gada 29. jūnijā pieņēma lēmumu par Izaugsmes un nodarbinātības paktu, kas ir saskaņots pamats rīcībai valstu, ES un eurozonas līmenī, izmantojot visas iespējamās sviras, instrumentus un politikas jomas. Viņi pieņēma lēmumu par dalībvalstu līmenī veicamo rīcību, jo īpaši paužot pilnīgu apņemšanos sasniegt stratēģijas “Eiropa 2020” mērķus un īstenot konkrētai valstij adresētos ieteikumus.
            
         
               (4)
            
            
               Padome 2013. gada 9. jūlijā pieņēma ieteikumu (4) par Somijas 2013. gada valsts reformu programmu un sniedza savu atzinumu par Somijas atjaunināto stabilitātes programmu 2012.–2017. gadam. 2013. gada 15. novembrī Komisija saskaņā ar Eiropas Parlamenta un Padomes Regulu (ES) Nr. 473/2013 (5) sniedza atzinumu par Somijas budžeta plāna projektu 2014. gadam.
            
         
               (5)
            
            
               Komisija 2013. gada 13. novembrī pieņēma gada izaugsmes pētījumu, iezīmējot 2014. gada Eiropas ekonomikas politikas koordinēšanas pusgada sākumu. 2013. gada 13. novembrī Komisija, pamatojoties uz Regulu (ES) Nr. 1176/2011, pieņēma arī brīdināšanas mehānisma ziņojumu, kurā Somija tika noteikta kā viena no dalībvalstīm, par kurām tiks izstrādāts padziļināts pārskats.
            
         
               (6)
            
            
               Eiropadome 2013. gada 20. decembrī apstiprināja prioritātes, lai nodrošinātu finanšu stabilitāti, fiskālo konsolidāciju un rīcību izaugsmes sekmēšanai. Tā uzsvēra vajadzību īstenot diferencētu, uz izaugsmi vērstu fiskālo konsolidāciju, atjaunot normālus aizdevumu nosacījumus ekonomikai, sekmēt izaugsmi un konkurētspēju, risināt bezdarba problēmu, novērst krīzes sociālās sekas un modernizēt valsts pārvaldi.
            
         
               (7)
            
            
               Komisija 2014. gada 5. martā publicēja saskaņā ar Regulas (ES) Nr. 1176/2011 5. pantu sagatavotā padziļinātā pārskata rezultātus par Somiju. Komisijas veiktā analīze ļauj secināt, ka Somijā joprojām pastāv makroekonomiska nelīdzsvarotība, kurai nepieciešama uzraudzība un politiska rīcība. Jo īpaši uzmanība joprojām jāpievērš tās zemajiem eksporta rādītājiem pēdējos gados, ko veicina rūpniecības pārstrukturēšana un ar izmaksām saistīti un nesaistīti konkurētspējas faktori.
            
         
               (8)
            
            
               Somija 2014. gada 17. aprīlī iesniedza savu 2014. gada valsts reformu programmu un savu 2014. gada stabilitātes programmu. Abas programmas tika izvērtētas vienlaikus, lai ņemtu vērā to savstarpējo saistību.
            
         
               (9)
            
            
               2014. gada stabilitātes programmā izklāstītās budžeta stratēģijas mērķis ir 2015. gadā atgriezties pie vidēja termiņa mērķa, pārējā stabilitātes programmas darbības periodā strukturālo bilanci saglabāt lielāku par šo mērķi un līdzsvarot vispārējās valdības budžetu 2017. gadā un turpmāk. Somijas vidējā termiņa mērķis, proti, 0,5 % no IKP strukturālā deficīta, atbilst Stabilitātes un izaugsmes pakta prasībām. Vidējā termiņa mērķi Somija sasniedza 2013. gadā un plāno saglabāt rādītājus tuvu šim mērķim 2014. gadā, vienlaikus nodrošinot atbilstību arī izdevumu robežvērtībai. 2015. gadā Somija plāno pārsniegt savu vidējā termiņa mērķi un turpināt nodrošināt atbilstību izdevumu robežvērtībai. Kopumā tas atbilst Stabilitātes un izaugsmes pakta prasībām. Tajā pašā laikā kopējā parāda attiecība palielinās, un sagaidāms, ka 2015. gadā tā uz laiku būs virs 60 % sliekšņa no IKP, kas galvenokārt skaidrojams ar vāju makroekonomikas perspektīvu. Stabilitātes programmas budžeta prognožu pamatā esošais makroekonomikas scenārijs, kas nav ticis sagatavots neatkarīgi, ir ticams, lai gan tas ir nedaudz optimistiskāks par Komisijas dienestu 2014. gada pavasara prognozi attiecībā uz ekonomikas izaugsmi 2014. un 2015. gadā. Komisijas dienesti 2014. gada pavasara prognozē paredz, ka strukturālā bilance pasliktināsies par 0,3 % no IKP 2014. gadā, kas ir novirze no vidēja termiņa mērķa, un uzlabosies par 0,6 % no IKP 2015. gadā; savukārt sagaidāms, ka izdevumu robežvērtība abos gados tiks ievērota. Pamatojoties uz stabilitātes programmas izvērtējumu un Komisijas prognozi saskaņā ar Regulu (EK) Nr. 1466/97, Padome uzskata, ka var sagaidīt, ka Somija sasniegs stabilitātes programmā noteiktos mērķus, kuri kopumā atbilst Stabilitātes un izaugsmes paktam.
            
         
               (10)
            
            
               Saistībā ar novecošanas izmaksu ietekmi uz budžetu Somijā ilgtermiņā ir augsts ilgtspējības risks. Somija ir atzinusi ilgtspējības nepietiekamību, un 2013. gadā tā izveidoja struktūrpolitikas programmu, kuras mērķis ir novērst nepietiekamību un atjaunot izaugsmi. Vēl viens būtisks solis ir sliekšņa noteikšana centrālās valdības izdevumiem un 2014. gada marta vispārējās valdības fiskālais plāns 2015.–2018. gadam, kurā paredzēti korekcijas pasākumi, strukturālās reformas un ieguldījumi izaugsmē. Ieņēmumu daļā pielāgošanas pasākumi galvenokārt attiecas uz ienākumu un produktu nodokļu palielinājumiem.
            
         
               (11)
            
            
               Sabiedrisko pakalpojumu efektivitātes pieaugums nav atbildis produktivitātes izmaiņām privātajā sektorā. Šobrīd Somija gatavo administratīvās reformas, kas skars pašvaldību struktūras un veselības aprūpes un sociālo pakalpojumu jomas. Pašvaldību reforma ir balstīta uz pašvaldību brīvprātīgu apvienošanos, un tai ir pieejami valsts finansiālie stimuli. Vēl nav skaidrs, kāds būs brīvprātīgās apvienošanās rezultāts. Sociālos un veselības aprūpes pakalpojumus sniegs pieci reģionālie pakalpojumu sniedzēji, un pašvaldības turpinās piedalīties pakalpojumu sniegšanā. Sīkāka informācija vēl nav pieejama, un leģislatīvā akta priekšlikums tiek plānots uz 2014. gada rudeni. Jaunajām struktūrām vajadzētu būt izveidotām 2017. gada sākumā. 2013. gada jūlija aktam par gados vecāku cilvēku funkcionālo spēju atbalstīšanu, lielāku uzmanību pievēršot prevencijas pasākumiem, rehabilitācijai un patstāvīgai dzīvei, būtu jāsamazina nepieciešamība pēc aprūpes iestādēm un būtu jāietver ilgtermiņa aprūpes turpmākās izmaksas.
            
         
               (12)
            
            
               Galvenā problēma Somijas darba tirgū joprojām ir darbaspēka pieejamība ilgtermiņā, jo to cilvēku skaits, kas atstāj darba tirgu, patlaban ir lielāks par to cilvēku skaitu, kas ienāk darba tirgū. Lai nākotnē varētu apmierināt pieprasījumu pēc darbaspēka, nepieciešams paildzināt karjeras ilgumu un uzlabot darbaspēka pieejamību. Valdības 2013. gada struktūrpolitikas programmā ir ietverti pasākumi karjeru paildzināšanai un darbaspēka pieejamības uzlabošanai, vienlaikus palielinot arī stimulus pieņemt darba piedāvājumus. Somija šobrīd samazina priekšlaicīgu pensionēšanos, taču dažas ievirzes saglabājas, piemēram, tā dēvētais “bezdarba tunelis”, kas paredz, ka gados vecāki cilvēki noteiktos apstākļos var turpināt saņemt bezdarbnieka pabalstu līdz aiziešanai pensijā. Faktam, ka nesen tika ieviests paredzamā mūža ilguma koeficients un tiesību uzkrāšanās likme ir trīskāršojusies, šķiet, ir ierobežota ietekme uz pensionēšanās praksi. Turklāt, tā kā paredzamais mūža ilgums pieaug straujāk nekā tika paredzēts un darba mūžs nav palielinājies, pastāv risks, ka samazināsies pensiju atbilstīgums. Somija sev par mērķi ir noteikusi līdz 2025. gadam faktisko pensionēšanās vecumu palielināt līdz vismaz 62,4 gadiem. Ir šaubas, vai šo mērķi iespējams sasniegt bez jauniem pasākumiem, piemēram, likumā noteiktā pensionēšanās vecuma palielināšanas un lielākiem centieniem uzlabot gados vecāku darbinieku nodarbināmību. Sociālie partneri šobrīd strādā pie sava priekšlikuma pensiju reformai, kas jaunajai valdībai jāievieš pēc vispārējām vēlēšanām 2015. gada pavasarī un kam būs jāstājas spēkā 2017. gada sākumā. Somija ir īstenojusi būtiskus un vērienīgus pasākumus, lai risinātu jauniešu un ilgtermiņa bezdarba problēmu. Paies laiks, līdz noturīgā veidā tiks uzlabotas mērķu grupu ar darbu saistītās prasmes un izredzes darba tirgū.
            
         
               (13)
            
            
               Somija ir īstenojusi pasākumus vispārējo konkurences apstākļu uzlabošanai, un ir gūts zināms progress programmas par veselīgu konkurenci īstenošanā. Konkurences un patērētāju iestādes ir apvienojušās, un šī jaunā struktūra ir īstenošanas sākumposmā. Ar konkurences likumu šobrīd tiek noteikts dominējošā stāvokļa slieksnis patēriņa preču mazumtirdzniecības nozarei, un Somijas Konkurences un patērētāju iestādei ir piešķirtas īpašas pilnvaras noteiktos apstākļos iejaukties un vērsties pret darījumdarbībām, kurās iesaistītas valsts struktūras un kuras kropļo konkurenci tirgū. Mazumtirdzniecības tirgū Somijā ir vērojama ļoti liela koncentrācija, un attiecīgajos tiesību aktos ir daži faktori, kas konkurenci padara potenciāli mazāk efektīvu un nostiprina divu mazumtirdzniecības tirgus līderu pozīcijas. Kā piemēru var minēt pilsētu plānošanas prasības, kuras ir stingras, jo īpaši attiecībā uz lieliem tirdzniecības uzņēmumiem. Noteikumi par zemes izmantošanu un plānošanu šobrīd tiek pārskatīti, un līdz ar to ir iespēja nodrošināt, lai tie lielākā mērā sekmētu “veselīgu” konkurenci. Mazumtirdzniecības nozare joprojām ir viena no reglamentētākajām dalībvalstīs, un ietver šķēršļus konkurencei, ko rada lielu mazumtirdzniecības telpu reglamentēšana.
            
         
               (14)
            
            
               Izaugsmes un konkurētspējas atjaunošana ir svarīgs uzdevums Somijas ekonomikai. Starptautiskajos konkurētspējas reitingos Somija ir ļoti spēcīga, taču neraugoties uz to, tā bija Savienības dalībvalsts, kura 2007.–2012. gadā visstraujāk zaudēja eksporta tirgus daļas. Darījumdarbības īstenotās pētniecības un attīstības intensitāte samazinās, un valsts noteiktais mērķis attiecībā uz pētniecības un attīstības izdevumiem šķiet arvien nesasniedzamāks. Somijas pētniecības un inovācijas sistēmas efektivitāte, ar kādu ieguldījumi pētniecībā un attīstībā tiek pārvērsti novatoriskos produktos un pakalpojumos, ir kritiski svarīgs jautājums. Šobrīd nav pietiekamu ieguldījumu, lai pētniecības un attīstības potenciālu pārvērstu jaunos produktos. Ierobežots skaits lielu eksporta uzņēmumu, kuru pārdoto produktu klāsts ir neliels, kā arī Somijas mazo uzņēmumu mazāka vēlme eksportēt negatīvi ietekmē tirdzniecības rezultātus un potenciālo izaugsmi. Eksporta potenciālu varētu palielināt, sniedzot turpmāku pielāgotu atbalstu mazāku uzņēmumu iziešanai starptautiskā līmenī. Somija ir sākusi reformas, lai risinātu jautājumu par spēju nodrošināt novatoriskus ražojumus un atbalstītu rūpniecības diversifikāciju, tostarp visaptverošu reformu attiecībā uz pētniecības institūtiem un pētniecības finansējumu. 2013. gada strukūrpolitikas programma un valdības izdevumu sliekšņi, un 2014. gada marta fiskālais plāns 2015.–2018. gadam ietver ne tikai korekcijas pasākumus un strukturālas reformas, bet arī iniciatīvas izaugsmes un inovācijas sekmēšanai. Somija varētu gūt labumu arī no savas energoapgādes diversifikācijas, jo īpaši ņemot vērā to, ka tā ir atkarīga no viena gāzes avota.
            
         
               (15)
            
            
               Eiropas pusgada kontekstā Komisija ir vispusīgi izanalizējusi Somijas ekonomikas politiku. Tā ir izvērtējusi valsts reformu programmu un stabilitātes programmu. Vērtējumā Komisija ņēma vērā ne tikai programmu lietderību ilgtspējīgas fiskālās un sociālekonomiskās politikas izveidē Somijā, bet arī atbilstību ES noteikumiem un norādēm, ņemot vērā, ka ir jānostiprina Savienības vispārējā ekonomikas pārvaldība, turpmākajos valsts lēmumos nodrošinot ES līmeņa ieguldījumu. Komisijas ieteikumi saskaņā ar Eiropas pusgadu ir atspoguļoti 1.–5. ieteikumā.
            
         
               (16)
            
            
               Ņemot vērā šo izvērtējumu, Padome ir izskatījusi stabilitātes programmu, un tās atzinums (6) ir atspoguļots jo īpaši 1. ieteikumā.
            
         
               (17)
            
            
               Ņemot vērā Komisijas padziļināto pārskatu un šo izvērtējumu, Padome ir izskatījusi valsts reformu programmu un stabilitātes programmu. Tās ieteikumi saskaņā ar Regulas (ES) Nr. 1176/2011 6. pantu ir atspoguļoti 2., 4. un 5. ieteikumā.
            
         
               (18)
            
            
               Eiropas pusgada kontekstā Komisija ir arī veikusi analīzi par visas eurozonas ekonomikas politiku. Pamatojoties uz to, Padome ir sniegusi konkrētus ieteikumus, kas adresēti dalībvalstīm, kuru valūta ir euro (7). Kā valstij, kuras valūta ir euro, arī Somijai būtu jānodrošina šo ieteikumu pilnīga un savlaicīga īstenošana,
            
         AR ŠO IESAKA Somijai laikposmā no 2014. gada līdz 2015. gadam rīkoties šādi.
   
               1.
            
            
               Ierobežot pieaugošo neatbilstību vidējā termiņa mērķim, 2015. gadā nodrošināt atgriešanos pie tā un pēc tam to ievērot atbilstoši plānotajam. Garantēt parāda kritērija izpildi, vienlaicīgi īstenojot uz izaugsmi vērstu fiskālo politiku. Ātri īstenot struktūrpolitikas programmā izklāstītās reformas, valdības izdevumu robežvērtības un fiskālo plānu 2015.–2018. gadam, lai samazinātu fiskālās ilgtspējības nepietiekamību un stiprinātu nosacījumus izaugsmei.
            
         
               2.
            
            
               Nodrošināt, lai efektīvi tiktu īstenotas pašlaik veiktās administratīvās reformas attiecībā uz pašvaldību struktūru un sociālajiem un veselības aprūpes pakalpojumiem, lai palielinātu sabiedrisko pakalpojumu sniegšanas izmaksu lietderību.
            
         
               3.
            
            
               Uzlabot darbaspēka pilna potenciāla izmantošanu darba tirgū, tostarp uzlabojot gados vecāku darbinieku nodarbinātības līmeni un palielinot faktisko pensionēšanās vecumu, mazinot priekšlaicīgas pensionēšanās iespējas un likumā noteikto pensionēšanās vecumu vai pensiju pabalstus pielāgojot paredzamā mūža ilguma izmaiņām. Uzlabot jauniešu un ilgtermiņa bezdarbnieku perspektīvas darba tirgū, īpašu uzmanību pievēršot profesionālajai izglītībai un mērķtiecīgiem aktivizēšanas pasākumiem.
            
         
               4.
            
            
               Turpināt centienus uzlabot konkurenci preču un pakalpojumu tirgos, sevišķi mazumtirdzniecībā, īstenojot veselīgas konkurences veicināšanas programmu, tostarp grozījumus zemes izmantošanas un celtniecības likumā, lai tas lielākā mērā sekmētu veselīgu konkurenci.
            
         
               5.
            
            
               Arī turpmāk uzlabot Somijas spēju nodrošināt novatoriskus ražojumus, pakalpojumus un strauji augošus uzņēmumus strauji mainīgā vidē un turpināt rūpniecības diversifikāciju, jo īpaši uzlabojot darījumdarbības vidi, lai veicinātu ieguldījumus Somijā, un turpinot sekmēt mazu uzņēmumu ieiešanu eksporta tirgos. Straujāk attīstīt pārrobežu gāzes savienojumu ar Igauniju.
            
         
      Briselē, 2014. gada 8. jūlijā
      
         
            Padomes vārdā –
         
         
            priekšsēdētājs
         
         P. C. PADOAN
      
   
   
      (1)  OV L 209, 2.8.1997., 1. lpp.
   
      (2)  OV L 306, 23.11.2011., 25. lpp.
   
      (3)  Paliek spēkā 2014. gadā ar Padomes Lēmumu 2014/322/ES (2014. gada 6. maijs) par dalībvalstu nodarbinātības politikas pamatnostādnēm 2014. gadam (OV L 165, 4.6.2014., 49. lpp.).
   
      (4)  OV C 217, 30.7.2013., 24. lpp.
   
      (5)  Eiropas Parlamenta un Padomes Regula (ES) Nr. 473/2013 (2013. gada 21. maijs) par kopīgiem noteikumiem budžeta plānu projektu uzraudzībai un novērtēšanai un pārmērīga budžeta deficīta novēršanai eurozonas dalībvalstīs (OV L 140, 27.5.2013., 11. lpp.).
   
      (6)  Saskaņā ar Padomes Regulas (EK) Nr. 1466/97 5. panta 2. punktu.
   
      (7)  Skatīt šā Oficiālā Vēstneša 141. lpp.